РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/366-15

17. септембар 2015. године

Б е о г р а д

ЗАПИСНИК

62. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 17. СЕПТЕМБРА 2015. ГОДИНЕ

У складу са чланом 42. став 4. Пословника Народне скупштине, седница је одржана ван седишта Народне скупштине, у просторијама Републичке комисије за заштиту права у поступцима јавних набавки, Масарикова бр.5, Београд.

Седница је почела у 11,10 часова.

Седницом је председавао Верољуб Арсић, председник Одбора.

Седници су присуствовали чланови Одбора: Радмило Костић, Милош Тошанић, Горан Ковачевић, Драгољуб Зиндовић, Оливера Пешић, Никола Јоловић, Дејан Раденковић, Иван Јовановић, Момо Чолаковић, др Милорад Мијатовић, Војислав Вујић и Жика Гојковић.

Седници је присуствовао и Горан Вукадиновић заменик Сузане Шарац.

У току разматрања прве тачке дневног реда члан Одбора Горан Ковачевић, напустио је салу у којој се одржавала седница.

Седници нису присуствовали Душица Николић, Ђорђе Стојшић и Золтан Пек, нити њихови заменици.

Седници су присуствовали и Саша Варинац, председник Републичке комисије, Весна Гојковић Милин, Хана Хукић, Жељко Грошета, Бранислав Цветковић и Весна Станковић, чланови, и Александра Литричин, секретар Републичке Комисије.

На предлог председника, Одбор је једногласно одлучио да се предложени дневни ред допуни тачком 2. „Давање сагласности председнику Одбора, да у име Одбора потпише меморандум о сарадњи и разумевању између Вестминстерске фондације за демократију и Народне скупштине Републике Србије, односно Одбора за финансије, републички буџет и контролу трошења јавних средстава“.

На предлог председника, Одбор је једногласно утврдио следећи

Д н е в н и р е д:

1.Упознавање са радом и активностима Републичке комисије за заштиту права у поступцима јавних набавки

2. Давање сагласности председнику Одбора, да у име Одбора потпише Меморандум о сарадњи и разумевању између Вестминстерске фондације за демократију и Народне скупштине Републике Србије, односно Одбора за финансије, републички буџет и контролу трошења јавних средстава.

**Прва тачка дневног реда**: Упознавање са радом и активностима Републичке комисије за заштиту права у поступцима јавних набавки

Председник Републичке комисије за заштиту права у поступцима јавних набавки Саша Варинац, подсетио је чланове Одбора на постојећу специфичну ситуацију у финкционисању Републичке комисије – донете измене и допуне Закона о јавним набавкама којима су промењене процедуре у раду Републичке комисије, као и чињеницу да је поднео оставку на функцију председника Републичке комисије, да је у току конкурс за избор како новог председника, тако и два нова члана Републичке комисије, и указао на околности које отежавају рад и поступање Републичке комисије у прописаним роковима. Наиме, од оснивања прве републичке комисије у децембру 2003. године па до 1. априла 2013. године (непуних 10 година), примљено је 6.487 захтева за заштиту права, док је у периоду од 1. априла 2013. године до данас (непуне 2,5 године) примљено 5.097 захтева.

У наставку излагања, детаљно је описао методологију рада Републичке комисије, односно кретање предмета од тренутка пријема у Републичку комисију до одлучивања по истом, и упознао чланове Одбора са посебним овлашћењима која Републичка комисија има на основу Закона.

У дискусији су учествовали: Верољуб Арсић, Иван Јовановић, Дејан Раденковић, Жика Гојковић, Момо Чолаковић и Саша Варинац.

Чланови Одбора су оценили да је рад Републичке комисије веома битан за рад државних органа, али и за привреду уопште. Чланове Одбора је занимало колико у просеку траје рад по појединачном захтеву, да ли постоји евиденција код ког члана Републичке комисије се предмети најдуже задржавају, да ли постоји нека расподела предмета по предмету јавне набавке, на који начин Републичка комисија реагује ако се у поступку тражи изузеће члана Републичке комисије, да ли је било притисака на председника Републичке комисије у појединим предметима и да ли је због тога он поднео оставку, колико има кашњења у раду и да ли има пробијања рокова, да ли поједини чланови Републичке комисије рокове чешће пробијају од других, да ли се размишља о уједначавању праксе о раду већу Републичке комисије у светлу нових законских одредби, како се одређује председник већа и на који начин већа одлучују и др.

Током дискусије указано је да је увођењем института вршиоца дужности члана Републичке комисије и повећање броја чланова Републичке комисије са седам на девет, које је предвиђено изменама Закона које су ступиле на снагу претходног месеца, бити ублажени проблеми који постоје у раду Републичке комисије и затражено од Републичке комисије достави одређене извештаје, информације и евиденције: извештај за сваког члана Републичке комисије појединачно о ангажовању на предметима, односно за колико дана је одлучено и отправљена одлука у тим предметима, извештај о учешћу на семинарима, радионицама, округлим столовима за сваког члана Републичке комисије, евиденција о одсуству чланова Републичке комисије са посла. Наведени подаци треба да се односе на сва периода: од 1. јануара до 30. јуна 2015. године, и од 1. јануара до 31. децембра 2014. године. Такође, затражено је од Републичке комисије да достави и списак свих саветника који испуњавају услове за вршиоца дужности члана Републичке комисије.

Током дискусије предложено је и да Републичка комисија у наредном периоду издвоји десетак предмета, од најједноставнијих до најсложенијих, како би чланови Одбора могли да се упознају са изгледом и садржином комплетног предмета, од почетка до краја и упознају са степеном сложености предмета, колико времена је потребно за решавање предмета и да ли су рокови примерени сложености предмета.

Такође, председник Одбора је обавестио чланове Одбора да је 4. септембра 2015. године одржао састанак са председником и члановима Републичке комисије ради разматрања одређених питања као и да је у току данашњег дана упутио допис Управи за јавне набавке са захтевом да доставе податке о томе ко је од чланова остваривао додатне приходе без сагласности Одбора, почев од 12. августа када је Закон о изменама и допунама Закона о јавним набавкама ступио на снагу.

Председник Републичке комисије Саша Варинац објаснио је да се сви подаци о кретању предмета налазе у електронској бази, (када је предмет стигао, коме и када је додељен, како је поступано у предмету и др.), док Управа за трезор на дневном нивоу доставља Републичкој комисији информације о лицима која су уплатила таксу, да се предмети додељују по реду члановима Републичке омисије, без обзира о ком предмету јавне набавке се ради, да када постоје разлози за изузеће, члан о томе обавештава председника, а ако акт о предложеном изузећу дође од странке у поступку, онда се доноси решење о изузећу. Истакао је да није било притисака на њега и поновио да је разлог његове оставке то што није могао да се избори са професионалним потешкоћама које место председика Републичке комисије носи са собом. Нагласио је да су законски рокови за поступање јако кратки, да сви чланови Републичке комисије пробијају те рокове, али и да сви дају свој максимум у раду, да се у просеку по предмету одлучује за 20 до 30 дана, у зависности од сложености самог предмета и с тим у вези, указао да је ситуација је додатно компликована током летњих месеци због коришћења годишњих одмора, нагласивши да је само у јуну ове године примљено чак 266 захтева за заштиту права. У наставку је упознао чланове Одбора са начином на који се већа одређују, ко чини већа и како иста раде и одлучују и позвао чланове Одбора да своје примедбе које буду имали на рад Републичке комисије редовно износе и будућем председнику Републичке комисије као што су и до сада чинили.

Пошто је Саша Варинац, председник Републичке комисије одговорио на сва поставњена питања, председник Одбора је закључио расправу.

**Друга тачка дневног реда**: Давање сагласности председнику Одбора, да у име Одбора потпише Меморандум о сарадњи и разумевању између Вестминстерске фондације за демократију и Народне скупштине Републике Србије, односно Одбора за финансије, републички буџет и контролу трошења јавних средстава

Председник Одбора упознао је чланове Одбора са садржином Меморандума чија је сврха успостављање основних принципа сарадње Народне скупштине, односно Одбора за финансије, републички буџет и контролу трошења јавних средстава и Вестминстерске фондације за демократију, обезбеђивање донације, као и пренос знања на особље које ће бити ангажовано у Канцеларији за буџет чије оснивање се предвиђа Меморандумом, и чији рад ће бити усмерен на пружање стручне подршке првенствено Одбору за финансије, републички буџет и контролу трошења јавних средстава, али и другим одборима у Народној скупштини када се стекну услови за то.

Поводом ове тачке дневног реда није било дискусије.

Одбор је већином гласова (13 за, 1 није гласао) дао сагласност председнику Одбора да потпише наведени меморандум.

\* \* \*

Седница је завршена у 12,50 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић,с.р.